DA Den Europæiske Unions Tidende L 303/56

KOMMISSIONENS BESLUTNING

af 18. november 2005

om ændring af beslutning 2000/609/EF for så vidt angår import af fersk kød af strudsefugle fra Australien og Uruguay

(meddelt under nummer K(2005) 4408)

(EØS-relevant tekst)

(2005/804/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/494/EØF af 26. juni 1991 om dyresundhedsmæssige betingelser for handel inden for Fællesskabet med fersk fjerkrækød og for indførsel heraf fra tredjelande (1), særlig artikel 9, stk. 1, artikel 11, stk. 1, artikel 12, artikel 14, stk. 1, og artikel 14a,

under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der, for så vidt angår disse betingelser, ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (2), særlig artikel 10, og

ud fra følgende betragtninger:

(1) I Kommissionens beslutning 94/85/EF af 16. februar 1994 om opstilling af en liste over tredjelande, hvorfra medlemsstaterne tillader indførsel af fersk fjerkrækød (3), er Uruguay optaget på den pågældende liste.

(2) I henhold til Kommissionens beslutning 2000/609/EF af 29. september 2000 om dyre- og folkesundhedsbetingelser og udstedelse af sundheds- og hygiejnecertifikat ved import af kød af opdrættede strudsefugle og om ændring af beslutning 94/85/EF om opstilling af en liste over tredjelande, hvorfra medlemsstaterne tillader indførsel af fersk fjerkrækød (4), må medlemsstaterne kun tillade import af fersk kød af strudsefugle fra tredjelande eller dele af tredjelande, der er opført på listen i bilag I til beslutning 2000/609/EF, hvis det opfylder bestemte betingelser. På nuværende tidspunkt er Uruguay ikke omfattet af beslutning 2000/609/EF.

(3) Efter at Kommissionen aflagde et kontrolbesøg i oktober 2004, har Uruguay fulgt op på situationen og fremlagt garantier, og dyre- og folkesundhedssituationen er nu så tilfredsstillende, at det kan tillades, at landet optages på listen over godkendte tredjelande i bilag I til beslutning 2000/609/EF.

(4) På baggrund af Uruguays dyresundhedsstatus vedrørende Newcastle disease bør fersk kød af opdrættede strudsefugle importeret fra Uruguay ledsages af sundhedserklæringen model A, jf. del 2 i bilag II til beslutning 2000/609/EF.

(5) I beslutning 2000/609/EF, som ændret ved beslutning 2004/118/EF, er det ved en fejl fastsat, at fersk kød af opdrættede strudsefugle fra Australien skal ledsages af sundhedserklæringen model A, jf. del 2 i bilag II til beslutning 2000/609/EF, i stedet for sundhedserklæringen model B, jf. samme bilag. Fejlen bør derfor rettes.

(6) Beslutning 2000/609/EF bør derfor ændres i overensstemmelse hermed.

(7) Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

Bilag I til beslutning 2000/609/EF erstattes af teksten i bilaget til nærværende beslutning.

Artikel 2

Denne beslutning er rettet til medlemsstaterne.

Udfærdiget i Bruxelles, den 18. november 2005. På Kommissionens vegne Markos KYPRIANOU Medlem af Kommissionen

(1) EFT L 268 af 24.9.1991, s. 35. Senest ændret ved direktiv 1999/89/EF (EFT L 300 af 23.11.1999, s. 17).

(2) EFT L 62 af 15.3.1993, s. 49. Senest ændret ved Kommissionens forordning (EF) nr. 445/2004 (EUT L 72 af 11.3.2004, s. 60).

(3) EFT L 44 af 17.2.1994, s. 31. Senest ændret ved beslutning 2004/118/EF (EUT L 36 af 7.2.2004, s. 34).

(4) EFT L 258 af 12.10.2000, s. 49. Senest ændret ved beslutning 2004/415/EF (EUT L 151 af 30.4.2004, s. 73). Berigtiget ved EUT L 208 af 10.6.2004, s. 63.